
РЕПУБЛИКА БЪЛГАРИЯ

МИНИСТЕРСТВО НА ВЪТРЕШНИТЕ РАБОТИ
УРИ______________________, екз. №__ 

 _____________2016 г.

ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

Г-Н МЕТОДИ АНДРЕЕВ
Г-Н АТАНАС АТАНАСОВ
Г-Н ПЕТЪР СЛАВОВ
НАРОДНИ ПРЕДСТАВИТЕЛИ
На Ваш № 654-06-1652/21.10.2016 г.

УВАЖАЕМИ ГОСПОДИН АНДРЕЕВ,

УВАЖАЕМИ ГОСПОДИН АТАНАСОВ,
УВАЖАЕМИ ГОСПОДИН СЛАВОВ,

След извършена проверка в информационните фондове на дирекция „Човешки ресурси“ – МВР, се установи, че не е издавана заповед на министъра на вътрешните работи за освобождаване от длъжност през 1999 г. на о.з.майор Д.Д.П. – тогава инспектор в Специалната куриерска служба, регионален сектор Димитровград. Такава заповед не е била издавана и от главния секретар на МВР.

Д.Д.П. е освободен от служба като инспектор в пункт Хасково на регионален сектор Димитровград от Специална куриерска служба със заповед № ……/…..1999 г. на председателя на Комитета по пощи и далекосъобщения на основание чл. 253, ал. 1, т. 5 и § 5 от Преходните и заключителни разпоредби от Закона за Министерството на вътрешните работи, чл. 251, т. 6 и чл. 252 от Правилника за прилагане на Закона за Министерството на вътрешните работи, т. 4 от Решение № 242/08.12.1987 г. на Министерския съвет и чл. 40, ал. 1 от Правилника за дейността на Специално куриерско поделение и писмо рег. № ………../1999 г. на главния секретар на МВР ген.-майор Б.П., считано от датата на връчване на заповедта.

Цитираното в основанията на заповедта за освобождаване писмо рег.   № …./1999 г. на главния секретар на МВР ген.-майор Б.П. е изпратено като отговор до председателя на Комитета по пощи и далекосъобщения г-н А.С. във връзка с отправено искане до министъра на вътрешните работи за освобождаване от служба на майор Д.Д.П. С него се уведомява Комитета по пощи и далекосъобщения, че съгласно тогава действащата нормативна уредба, с параграф 14, т. 1 от Преходните и заключителни разпоредби на Закона за отбраната и въоръжените сили (ДВ бр. 112 от 1995 г.) е отменен Закона за всеобщата военна служба, въз основа на който е издадено Решение № 242/1987 г. на Министерския съвет за статута на Специалната куриерска служба. С изменението на Закона за отбраната и въоръжените сили (ДВ, бр.122/1997 г.), министърът на вътрешните работи няма правомощия да приема офицери на кадрова военна служба, респективно и да уволнява от такава.

Съгласно тогава действащия Закон за Министерството на вътрешните работи, Специалната куриерска служба не е включена в структурата на министерството, но с § 5 от Преходните и заключителни разпоредби на закона, се дава право разпоредбите относно личния състав на МВР да се прилагат и за офицерите и сержантите – служители на същата.

Министерството на вътрешните работи е изразило становище в писмото, че освобождаването от служба на офицерите от Специалната куриерска служба следва да се извършва със заповед на председателя на Комитета по пощи и далекосъобщения по процедурата и на основанията, определени със Закона за МВР и Правилника за неговото прилагане.

ЗАМЕСТНИК МИНИСТЪР-ПРЕДСЕДАТЕЛ 

И МИНИСТЪР НА ВЪТРЕШНИТЕ РАБОТИ: /п/
                    Румяна Бъчварова

